Diari Oficial de la Generalitat Valenciana


Sumari del DOGV 4920, del 10-01-2005 (2005/34)

ORDE de 29 de desembre de 2004, de la Conselleria d'Empresa, Universitat i Ciència, per la qual es regulen les ajudes a la modernització de les pimes comercials per a l'exercici 2005.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/34


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Correcció d'errades

 Descriptors 

:   * comerç interior
    * distribució comercial
    * ajuda a les empreses
    * petita i mitjana empresa
    * suport econòmic
    * ajuda pública
    * distribuïdor comercial

ORDE de 29 de desembre de 2004, de la Conselleria d'Empresa, Universitat i Ciència, per la qual es regulen les ajudes a la modernització de les pimes comercials per a l'exercici 2005. [2005/34]
  
El comerç és una activitat viva intensament relacionada amb les persones, per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Les relacions interpersonals que s'hi produïxen fan que esta activitat siga més sensible a les transformacions en l'entorn, així com en els hàbits de la conducta ordinària dels individus; canvis que es fan molt més ràpids amb la universalitat que els actuals mitjans tecnològics introduïxen en aquella relació.
  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes d'estes de caràcter familiar. Este teixit empresarial desenvolupa una missió complexa, ja que a més de les funcions estrictament comercials, afig altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat desenvolupa a través d'incentius capaços d'estimular l'evolució del comerç des dels formats més tradicionals a les fórmules més avançades quant a competitivitat.
  
El desenvolupament equilibrat de l'estructura comercial, la seguretat, l'accessibilitat, el relleu generacional i l'incentiu a la innovació és l'eix de la política comercial que es pretén desenvolupar durant este nou període. L'adaptació de l'empresa als canvis que s'estan produint amb la consolidació i l'ampliació de la Unió Europea, així com les noves modalitats o fórmules de servici al consumidor exigixen inversions en equipament, noves tecnologies de la informació, seguretat o en ferramentes de treball, necessàries per a mantenir i augmentar la seua competitivitat individual de les empreses comercials, procurant que el creixement del sector es produïsca d'una manera harmònica i equilibrada.
  
Les modificacions, en pro de la competència en els mercats, introduïdes en el marc legal que regula l'activitat necessiten instruments financers que estimulen la pime perquè acomode la seua conducta als canvis del mercat i augmente la seua eficàcia davant del consumidor en condicions de competitivitat a les restants formes de distribució. Per a garantir un desenvolupament equilibrat del sector, en eixe context i per a acompanyar la pime comercial en el seu camí per entre els desafiaments que el nou entorn de la Societat de la Informació i el Coneixement li presenten, la Conselleria d'Empresa, Universitat i Ciència ha considerat convenient consolidar i especialitzar les ajudes dirigides a elles en este programa singular d'acció.
  
En este moment, pròxim ja a la finalització de la vigència de l'actual Programa Operatiu de la Comunitat Valenciana en 2007 i amb el repte de l'organització de grans projectes com la Copa Amèrica que reforçaran la projecció internacional de la Comunitat Valenciana, és necessari incidir en els actuals nivells de formació, innovació i inversió de les empreses de la Comunitat Valenciana, i en especial de les pimes, pel seu paper de vertebració del territori i en el manteniment d'una cultura urbana pròpia, així com de continuar aprofundint en l'enriquiment i diversificació del teixit industrial, comercial i de servicis annexos.
  
Es tracta, en definitiva, de continuar incrementant les actuals condicions de competitivitat internacional de la Comunitat Valenciana, com un dels factors determinants en el manteniment d'un desenvolupament equilibrat i sostenible en el temps, en un entorn socioeconòmic caracteritzat per la forta intensificació de la competència a escala mundial.
  
Amb això pretenem aportar un teixit industrial i comercial ric, equilibrat i atractiu al conjunt de tots els factors necessaris per a la millora de la competitivitat internacional de la Comunitat Valenciana i, a través d'això, aconseguir la plena ocupació.
  
Per estos motius, la Conselleria d'Empresa, Universitat i Ciència ha confeccionat un programa de suport específic que agrupe totes les ajudes destinades a coadjuvar a la renovació del seu comportament professional i la modernització dels establiments, el destinatari únic de la qual és la xicoteta i mitjana empresa comercial que avance en l'adaptació progressiva i harmònica d'eixa estructura comercial a les pautes de l'economia avançada i garantisca que els consumidors de la Comunitat Valenciana disposen d'unes empreses comercials capaces de satisfer eficientment les seues demandes.
  
Així, atés que la Llei 8/1986, de 29 de desembre, d'Ordenació del Comerç i Superfícies Comercials contempla, en el capítol I del seu títol IV, l'acció de foment que desenvoluparà la Generalitat, en allò que afecta la reforma de les estructures comercials, així com a la necessitat preparar el nostre teixit empresarial per als reptes que li deparen els pròxims anys, esta Conselleria d'Empresa, Universitat i Ciència ha considerat oportú consolidar i ampliar el marc d'ajudes a la modernització de les pimes comercials, a fi que, ateses totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de la concessió d'ajudes per a la millora de la competitivitat de les xicotetes i mitjanes empreses comercials, per a les accions que s'indicaran, d'acord amb les consignacions pressupostàries que per a l'exercici 2005 establisca la Llei de Pressupostos de la Generalitat.
  
2. El règim d'ajudes s'aplicarà tal com es determina en els articles següents.
  
Article 2. Accions susceptibles de suport
  
1. Les ajudes establides hauran d'anar destinades a finançar les actuacions que realitzen, a la Comunitat Valenciana, les pimes comercials per a millorar la seua posició competitiva, per mitjà de la modernització dels seus establiments, l'adquisició d'equipament i incorporació de noves tecnologies i tècniques de gestió.
  
2. Les ajudes que s'establixen en la present orde es materialitzaran per mitjà de:
  
a) Subvencions, que amb caràcter general suposaran fins al 20 per cent del cost considerat com susceptible de suport, llevat que per a alguna ajuda concreta s'establisca en la seua regulació corresponent un percentatge superior, i amb els límits i condicions que en esta orde s'establixen.
  
b) Suports a les operacions de crèdit que les pimes comercials formalitzen amb les entitats financeres que tinguen subscrits convenis de col·laboració amb la Generalitat i en les condicions regulades en la present Orde.
  
3. Es podrà subcontractar l'activitat objecte de la subvenció fins al 100 per cent d'esta, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
  
Article 3. Beneficiaris de les ajudes
  
1. Podran ser beneficiaris aquelles persones físiques o jurídiques, qualificades com pimes o microempreses, que exercisquen l'activitat comercial a la Comunitat Valenciana, en algun dels grups d'epígrafs fiscals (Impost d'Activitats Econòmiques) indicats en l'Annex 1, o pensen accedir-hi al seu exercici, i que pretenguen dur a terme projectes, en els seus establiments comercials ubicats almenys en planta baixa (excepte quan es tracte de comerç agrupat físicament), que reunisquen les condicions següents:
  
- No propiciar o consolidar situacions que limiten la lliure competència.
  
- Anar dirigides a aconseguir l'especialització i/o modernització per mitjà de la introducció d'innovacions que segons el criteri de la Conselleria d'Empresa, Universitat i Ciència representen millores significatives en la funció pròpiament comercial.
  
2. Així mateix i als efectes de les ajudes previstes en esta orde, s'entendrà per empresa i/o comerç preexistent, aquell que justifique l'exercici de l'activitat, en les condicions fixades en el punt 1 d'este article, amb un any d'antelació a la data de presentació de la sol·licitud.
  
Es considera també com a empresa i/o comerç preexistent els supòsits en què hi ha continuïtat d'empresa, és a dir, quan tot i produir-se el canvi de persona física a jurídica, la titularitat de la majoria simple de les accions d'esta última corresponga a la persona física que anteriorment va ser titular o bé a esta mateixa persona física, el seu cònjuge o parella de fet i/o familiars de primer grau, sempre que estos constaren com a treballadors de l'empresa amb anterioritat a la transformació de la persona jurídica. En este mateix sentit es considerarà que hi ha continuïtat d'empresa quan l'anterior titular fóra una persona física i esta haja sigut transmesa mortis causa al nou titular.
  
Es consideraran com a establiments preexistents els implantats amb motiu del trasllat d'un establiment anterior que complira els requisits de preexistència, sempre que conserven l'activitat principal i l'àrea d'influència.
  
S'entendrà per comerç associat, aquell que s'integre en cadenes voluntàries, cooperatives de detallistes o cadenes franquiciades i per comerç agrupat físicament l'ubicat en mercats, galeries i centres comercials. Així mateix podrà entendre's en el cas de venda no sedentària el camió tenda com a establiment.
  
3. Als efectes de les ajudes regulades en esta orde, no es computaran com a despeses susceptibles de suport les despeses d'estudi o projecte (excepte si són exigits pels servicis tècnics de la Direcció General d'Indústria i Comerç o estan expressament esmentats com a susceptibles de suport), fons de comerç, drets de traspàs, despeses d'alta, permisos i llicències, taxes, adquisició de béns usats, arrendaments financers i compra de mercaderies objecte de comercialització.
  
4. No seran susceptibles de suport les inversions que es realitzen en locals comercials integrats en obra nova si esta no es troba completament finalitzada.
  
5. En funció de la concurrència de circumstàncies excepcionals de caràcter territorial i/o sectorial dels establiments comercials, podran establir-se prioritats amb vista a la tramitació i concessió de les corresponents subvencions.
  
6. Les empreses que pretenguen accedir a les ajudes previstes en esta orde hauran de complir amb la normativa vigent emanada d'esta Conselleria quant a la seua inscripció en els registres que corresponga i, si és el cas, acreditar l'obtenció de les autoritzacions que se sol·liciten i corresponguen.
  
7. Sense perjudici d'això anterior, en aquells supòsits en què ho aconselle la concurrència de circumstàncies excepcionals, podran ser objecte de suport aquells projectes presentats per altres sectors comercials no exclosos expressament en l'Annex 1, quan així ho considere Comissió de Suports a la Comercialització. La resolució serà motivada.
  
8. Les empreses del sector de venda al detall d'alimentació i begudes que, tot complint la reglamentació tecnicosanitària i la resta de normativa específica, disposen d'una zona de degustació en el mateix establiment, podran ser objecte de suport en les corresponents línies d'ajuda, sempre que l'esmentada zona no supose més del 40 per cent de les dimensions totals de la sala de venda. A efectes de càlcul d'esta zona, el sol·licitant haurà d'aportar plànol a escala o acotat de la distribució de la sala de vendes, on grafiarà l'espai destinat a degustació que comprendrà en tot cas la zona ocupada per taules i cadires, així com l'espai de mostrador que dispose de tamborets o similars per a facilitar la consumició de productes per part dels clients així com l'espai comú necessari per a l'ús d'estos espais. L'equipament específic per a esta zona de degustació, en cap cas serà objecte de suport a càrrec d'esta orde.
  
9. Les ajudes regulades en la present orde, que tinguen com a objecte els mateixos elements, es consideren incompatibles entre si, llevat el suport financer amb les subvencions directes, sempre que no se supere el límit següent:
  
Fins al 35 per cent del cost total de la inversió aprovada que es realitze a la província de Castelló; fins al 37 per cent del cost total de la inversió aprovada, quan es realitze a la província de València; i fins al 40 per cent del cost total de la inversió aprovada quan es realitze a la província d'Alacant.
  
Així mateix este límit haurà de ser respectat en el cas de concurrència amb altres ajudes públiques.
  
10. En el cas de sol·licitar-se suport a l'empara del que establix l'article 17 d) no podrà tramitar-se cap altra ajuda directa de les reflectides en esta orde en el mateix exercici i per a la mateixa empresa.
  
11.La despesa proposada i susceptible de suport serà no inferior a 30.000 euros per a suport financer i a 12.000 euros per a les ajudes directes excepte per als estudis, i s'exigirà en tot cas un percentatge mínim d'autofinançament del 25 per cent.
  
12. No es considerarà susceptible de suport la inversió consistent en l'adquisició de terrenys, locals comercials i drets d'ocupació de llocs en mercats municipals, excepte per a suport financer que es regirà pel que establix l'article 20.
  
13. Amb caràcter general, no serà subvencionable l'IVA satisfet per l'adquisició de béns o servicis, i en general qualsevol impost pagat pel beneficiari.
  
14. En el cas que es desenvolupen en el mateix establiment dues activitats diferents, als efectes de l'Impost d'Activitats Econòmiques, quant a les ajudes establides en esta orde es consideraran únicament les inversions directament vinculades a l'activitat comercial susceptible de suport.
  
15. El beneficiari destinarà els béns, objecte de subvenció, al fi concret per al qual es va concedir durant un període mínim de cinc anys en els termes previstos en l'article 31 de la Llei 38/2003, de 27 de novembre, General de Subvencions.
  
Article 4. Definició de pime i microempresa
  
1. Als efectes de les ajudes regulades en esta orde s'entendrà per pimes aquelles empreses que reunisquen els següents requisits:
  
a) Que ocupen a menys de 250 persones.
  
b) Que el seu volum de negocis anual no excedisca de 50 milions d'euros o que el seu balanç general anual no excedisca de 43 milions d'euros.
  
2. En la categoria de pime, es definix a una microempresa, com aquella que ocupa a menys de 10 persones i el volum de negocis anual de la qual o el seu balanç general anual no supera els 2 milions d'euros.
  
3. El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'Annex de la Recomanació 2003/361/CE de la Comissió, de 6-5-2003 sobre la definició de microempreses, xicotetes i mitjanes empreses
  
Article 5. Presentació de sol·licituds i termini
  
1. Les sol·licituds, per a l'obtenció de les ajudes regulades per la present orde, hauran de dirigir-se a la Direcció General d'Indústria i Comerç i es presentaran en l'imprés normalitzat, als corresponents Servicis Territorials de Comerç o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds, una per cada ajuda sol·licitada, hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i enfront de la Seguretat Social, que a continuació s'assenyala, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància per mitjà de declaració responsable.
  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificat dels serveis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
c) Declaració censal d'alta en el cens d'obligats tributaris o alta en l'impost d'activitats econòmiques.
  
d) Memòria, firmada, descriptiva de l'actuació per a la qual se sol·licita l'ajuda que haurà de contenir a més, informació sobre els aspectes següents:
  
- Justificació comercial de la inversió en relació amb l'empresa, i l'establiment objecte de la inversió, amb indicació del programa d'actuació que garantisca l'execució de les obres en l'exercici en què es concedix la subvenció.
  
- Pla de situació.
  
- Pla de distribució del/s establiment/s situant les inversions plantejades.
  
e) Pressupostos detallats per partides i preus unitaris o factures proforma. A més haurà d'aportar-se projecte tècnic, en el cas d'exigir-ho la naturalesa de l'actuació i/o quan es tracte d'inversions en obra civil i el seu import siga superior a 60.000 euros, impostos inclosos, el qual haurà de sotmetre's a informe de l'Oficina de Supervisió de Projectes o de tècnics designats per la Conselleria. Els pressupostos i/o factures proforma anteriorment esmentats hauran de ser, en tot cas, externs a l'empresa.
  
f) Llicència municipal d'obres i/o d'obertura/activitat o justificant que s'hi ha sol·licitat, en el cas que ho requerisca l'actuació plantejada.
  
g) Dades de domiciliació bancària segons model facilitat a este efecte (fitxa de manteniment de tercers), llevat que s'hagen presentat amb anterioritat davant la Conselleria d'Empresa, Universitat i Ciència i no hi hagen experimentat variació.
  
h) Declaració responsable relativa al compliment dels requisits establits en l'article 4, d'acord amb el model arreplegat en l'Annex 3 de la present Orde.
  
i) Si és el cas, acreditació documental del compliment dels requisits específics esmentats en cada tipus d'ajuda regulada en esta orde.
  
j) Justificant de recepció de la sol·licitud de préstec formulada a l'entitat financera, en el cas de sol·licitar suport financer.
  
k) Si és el cas, documentació acreditativa de les circumstàncies rellevants per a la valoració de l'expedient.
  
l) Compromís, per mitjà de declaració responsable, d'autofinançar, com a mínim, el 25 per cent de la despesa i de mantenir la inversió un mínim de 5 anys.
  
ll) Si és el cas, documentació civil, mercantil i laboral que acredite l'existència de la continuïtat d'empresa, definida en l'article 3.2.
  
m) Declaració responsable de no estar immers en les altres prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa així, es considerarà que ha desistit de la seua petició.
  
4. Els projectes iniciats amb anterioritat a la data de presentació de la sol·licitud no seran considerats susceptibles de suport. Els sol·licitants podran executar els projectes una vegada presentada la/es sol·licitud/s, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el dia 10 de febrer de 2005.
  
Article 6. Criteris d'avaluació de les sol·licituds
  
1. Per a la concessió de les ajudes es valorarà, entre altres aspectes, la incidència del projecte en la modernització del comerç interior, la reforma de l'estructura comercial de l'empresa, l'increment de la competitivitat en el punt de venda i la millora de la posició de l'empresa a nivell tecnològic, d'imatge i/o gestió, així com la concurrència de circumstàncies excepcionals de caràcter territorial i/o sectorial.
  
2. Així mateix si el projecte es considera susceptible de suport i està inclòs en els capítols I, II i III del títol II d'esta orde, el percentatge de subvenció podrà incrementar-se, mantenint els límits absoluts de subvenció fixats per a cada tipus d'ajuda, si es complix algun dels següents requisits, en:
  
- Fins a cinc punts percentuals si l'empresa sol·licitant respon a la definició de microempresa establida en l'article 4.
  
- Fins a cinc punts percentuals si, amb les inversions plantejades, hi ha millora de l'accessibilitat en l'establiment amb eliminació de barreres arquitectòniques.
  
Article 7. Resolució de la concessió d'ajudes
  
1. La Direcció General d'Indústria i Comerç podrà demanar al sol·licitant l'aportació addicional d'altres documents o dades aclaridors que considere necessaris per a resoldre sobre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Empresa, Universitat i Ciència dictarà una resolució de concessió de l'ajuda, fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari.
  
3. La resolució dels expedients s'efectuarà a mesura que es complete la documentació exigida i en funció de les disponibilitats pressupostàries, sent el termini màxim per a resoldre les sol·licituds que es formulen per a la concessió de les ajudes que s'establixen en la present orde, de tres mesos comptats des de la data de publicació en el Diari Oficial de la Generalitat Valenciana de la línia de crèdit i de l'import global màxim destinat a finançar-les.
  
4. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les subvencions concedides seran publicades en el Diari Oficial de la Generalitat Valenciana, amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat o finalitats de la subvenció.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 8. Resolució d'incidències
  
L'òrgan competent per a la concessió de les ajudes previstes en la present orde, resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a efectes de liquidació de l'ajuda.
  
Article 9. Control de les accions
  
La Direcció General d'Indústria i Comerç realitzarà el control i seguiment de les accions a través de les comprovacions que considere necessàries.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que establix el punt anterior, els beneficiaris, en el termini d'un mes des de l'execució del projecte i en tot cas fins al 15 d'octubre de 2005 inclusivament, i llevat que per circumstàncies concurrents s'assenyale un termini distint en la resolució de concessió de l'ajuda, hauran de presentar:
  
a) Originals o còpies compulsades de les despeses realitzades: factures i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de comptar amb les dades formals que exigix per a la seua expedició el Reial Decret 1496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
  
b) En les subvencions per a inversions que hagueren precisat projecte tècnic, es presentaran els corresponents certificats d'obra i certificat final d'obra. Així mateix, les factures esmentades en el punt a) hauran de fer referència a les unitats d'obra que consten en el projecte.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) Si és el cas, còpia dels estudis previstos en els apartats b), d) i e) de l'article 17.
  
e) Original o còpia autenticada del contracte de préstec en els casos de suport financer.
  
f) Quan se sol·licite ajuda per a adquisició de locals, s'aportarà com a justificant l'escriptura de compravenda amb la corresponent inscripció en el Registre de la Propietat i certificat de taxador independent degudament acreditat i inscrit en el corresponent registre oficial.
  
g) Acreditació de l'import, procedència i aplicació dels fons propis i d'altres subvencions o recursos amb què, a més de la subvenció, hagen sigut finançades les actuacions. Amb este fi el beneficiari presentarà una declaració responsable sobre la disponibilitat de fons propis per a finançar la part de la despesa no subvencionada.
  
h) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja en el mercat suficient nombre d'entitats que el subministren o el presten, i justificació de l'escollida quan no recaiga en la proposta econòmica més avantatjosa.
  
3. A efectes de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de la inversió, així com el compliment dels requisits i condicions que determinen la concessió de l'ajuda.
  
- Sotmetre's a actuacions de control financer que corresponen a la Intervenció General de la Generalitat i, si és el cas, dels òrgans competents del Fons Europeu de Desenvolupament Regional en relació amb les ajudes concedides.
  
- Fer constar de manera explícita en la difusió de les accions subvencionades, el suport de la Conselleria d'Empresa, Universitat i Ciència i, si és el cas, del Fons Europeu de Desenvolupament Regional.
  
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades, la formalització del préstec per un import inferior al reflectit en la resolució de concessió o la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedixen dels límits establits podrà donar lloc a la minoració de la subvenció concedida.
  
2. L'incompliment per part beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, estar iniciat el projecte a la data de la presentació de la sol·licitud, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Accions susceptibles de suport
  
CAPÍTOL I
  
Suport a l'adaptació a plans de modernització sectorial
  
Article 13. Objecte i beneficiaris
  
Podran accedir a les ajudes previstes en este capítol les empreses comercials preexistents ubicades a la Comunitat Valenciana que, ajustant-se a la definició de pime o microempresa establida en l'article 4, pretenguen dur a terme, les inversions necessàries per a la renovació del sector de la distribució al detall alimentària.
  
Article 14. Condicions específiques
  
Les empreses que pretenguen acollir-se a les ajudes fixades en este capítol hauran d'exercir una activitat de venda menor de productes d'alimentació.
  
Article 15. Quantia de les ajudes i criteris d'avaluació
  
1. Modernització d'elements de transport amb equipament frigorífic. Per a l'adquisició d'elements de transport o adequació dels existents, podran concedir-se suports amb el límit de 5.500 euros per empresa preexistent, sempre que estiguen dotats d'equip de fred per a la conservació dels aliments durant el seu transport.
  
2. Incorporació d'equipament sectorial específic. Per a l'adaptació de l'establiment comercial podran concedir-se suports amb el límit de 11.000 euros, per empresa preexistent, de les despeses previstes en mobiliari i equipament específic, incloent-hi el frigorífic per a exposició i conservació del producte.
  
CAPÍTOL II
  
Suport a l'elaboració i desenvolupament de projectes
  
 innovadors aplicats a la distribució comercial
  
Article 16. Objecte i beneficiaris
  
Podran accedir a les ajudes previstes en este capítol les empreses comercials que, ajustant-se a la definició de pime o microempresa establida en l'article 4, pretenguen desenvolupar a la Comunitat Valenciana projectes de:
  
- Elaboració de plans de creació i desenvolupament de xarxes de comunicació entre els establiments de l'empresa.
  
- Implantació de sistemes que permeten la millora de la logística.
  
- Creació, desenvolupament i integració en estructures empresarials que reforcen la posició competitiva de les pimes.
  
- Desenvolupament de la franquícia com a fórmula comercial competitiva per a les pimes.
  
Article17. Quantia de les ajudes i criteris d'avaluació
  
Podran concedir-se subvencions directes a la realització de:
  
a) Aplicació de Noves Tecnologies en Informàtica i Comunicació.
  
Amb este fi podran concedir-se suports amb el límit de 6.500 euros, per empresa preexistent, sempre que les inversions plantejades suposen la centralització de la informació dels diferents establiments comercials de l'empresa, i la seua intercomunicació. Seran susceptibles de suport les aplicacions informàtiques lligades a estos fins que siguen desenvolupades de forma específica i aquells elements com escàners, caixes, fax, etc., sempre que estiguen interconnectats i faciliten les necessitats de centralització d'informació de l'empresa.
  
No podran ser susceptibles de suport les empreses que durant l'exercici anterior hagueren obtingut suport per a este fi.
  
b) Tecnificació de magatzems i establiments a l'engròs.
  
b.1 Tecnificació. Per a la tecnificació (per mitjà de la introducció de noves tecnologies i aplicacions) de magatzems i establiments a l'engròs preexistents podran concedir-se suports, sempre que esta represente una substancial millora en la logística i/o informació de l'empresa. Als efectes del que s'ha regulat en este punt es consideraran susceptibles de suport els estudis previs que pogueren realitzar-se per a determinar les inversions i accions que s'han de desenvolupar. La subvenció màxima a concedir per estos conceptes (estudi i inversions) serà de 27.500 euros, per empresa preexistent.
  
b.2 Robotització. En els casos en què es plantege la robotització d'un magatzem a l'engròs preexistent i s'aporte estudi previ sobre la solució que cal adoptar el límit anterior podrà ampliar-se a 33.000 euros.
  
Serà requisit necessari per a la concessió de l'ajuda no haver obtingut subvenció per al mateix fi en els tres anys anteriors a l'actual, llevat que la seua realització es desenvolupe per fases i no se superen els límits esmentats en els paràgrafs anteriors.
  
c) Associacionisme i integració comercial.
  
c.1 Vinculació a fórmula associativa. Seran susceptibles de suport els recursos invertits per l'empresa comercial, per a la seua participació o accés a la forma associativa, independentment de la seua forma jurídica, amb un límit d'11.000 euros per establiment.
  
c.2 Adaptació punt de venda a la identitat corporativa. Podrà subvencionar-se la inversió en immobilitzat necessària, en equipament i senyalització interna i/o externa, en l'establiment comercial per a adequar-se a les condicions establides per la forma associativa, sense superar la quantitat de 16.500 euros per establiment.
  
En este cas, haurà d'aportar-se el document, o manual, en el qual la fórmula associativa especifique les inversions necessàries en equipament i senyalització que hauran de realitzar tots els associats.
  
d) Plans de qualitat. Foment del desenvolupament d'implantació de plans de qualitat aplicats a les empreses comercials.
  
d.1. Estudis de diagnosi de punt de venda i de qualitat en les empreses. Es consideraran les despeses externes d'elaboració d'estudis i plans de reforma i modernització que milloren el funcionament i els servicis de l'establiment o l'empresa. La subvenció màxima que es concedirà per estos conceptes serà de 4.000 euros per empresa preexistent.
  
d.2 Despeses derivades de l'obtenció del reconeixement d'empresa, a través del certificat de sistemes de gestió, per organismes competents. La subvenció màxima que es concedirà per este concepte serà de 2.000 euros per empresa preexistent i hauran d'aportar-se els estudis realitzats amb caràcter previ per al certificat.
  
d.3 Inversions derivades de l'adaptació a un estudi punt de venda o un Pla de Qualitat de l'empresa. Seran susceptibles de suport les inversions derivades de l'adaptació de l'empresa a les recomanacions d'un estudi punt de venda o un pla de qualitat per a l'empresa, amb un límit per este concepte de 16.500 euros per empresa preexistent.
  
Per a poder donar suport a les inversions s'aportarà l'estudi punt de venda o pla de qualitat que les determine.
  
Serà requisit necessari per a la concessió d'estes ajudes no haver obtingut subvenció per al mateix fi en els tres anys anteriors al present, llevat que la seua realització siga per fases i no se superen els límits esmentats en el paràgraf anterior.
  
e) Franquícia.
  
Per a fomentar la creació i desenvolupament de xarxes de franquícia, podran concedir-se suports a les empreses comercials preexistents amb domicili social a la Comunitat Valenciana, per a les accions següents:
  
e.1 Estudis de viabilitat i disseny. Subvenció fins a un màxim de 5.500 euros per a la realització d'estudis que determinen la viabilitat i característiques de la franquícia (manual del franquiciat, identitat corporativa, etc.).
  
e.2 Infraestructures centrals de la franquícia. Subvenció fins a un màxim de 16.500 euros per a la realització d'inversions pel franquiciador per a la millora dels servicis i de la logística.
  
e.3 Tendes pilot. Subvenció fins a un màxim d'11.000 euros per establiment per a la implantació d'un màxim de tres primeres tendes pilot del franquiciador (en un termini no superior a dos anys). Només serà susceptible de suport un establiment per municipi a la Comunitat Valenciana.
  
Per a accedir a les ajudes regulades en els punts e.2 i e.3 d'este apartat caldrà aportar la documentació a què fa referència el punt e.1.
  
Serà requisit necessari per a la concessió de l'ajuda no haver obtingut subvenció per al mateix fi en els tres anys anteriors al present, llevat que la seua realització es desenvolupe per fases i no se superen els límits esmentats en els paràgrafs anteriors.
  
CAPÍTOL III
  
Suport a l'adequació de les pimes al seu entorn competitiu
  
Article 18. Objecte i beneficiari
  
Podran accedir a les ajudes reflectides en este capítol les empreses comercials que pretenguen la realització a la Comunitat Valenciana de les inversions que es detallen a continuació amb l'objecte d'adaptar les seues estructures al seu entorn de forma més competitiva.
  
Article 19. Modalitats i quantia d'ajudes per mitjà de subvenció directa
  
Per a la modernització d'empreses comercials, que s'ajusten a la definició de pime o microempresa establida en l'article 4, la Conselleria d'Empresa, Universitat i Ciència podrà concedir ajudes directes per a alguna o algunes de les actuacions següents:
  
1) Revitalització comercial en centres històrics comercials.
  
a) Renovació i desenvolupament comercial en centres històrics. Renovació i desenvolupament comercial als centres històrics dels municipis d'Alacant, Alcoi, Altea, Alzira, Benicarló, Castelló, Dénia, Elx, Elda, Gandia, Ibi, Llíria, Morella, Ontinyent, Orihuela, Petrer, Requena, Sagunt, Utiel, València, Vall d'Uixó, La Vila Joiosa, Villena, Vinaròs, Xàbia, Xàtiva i Xixona.
  
En estos centres històrics les ajudes s'aplicaran a la realització d'inversions que suposen, almenys, una transformació significativa en la imatge de l'establiment, sempre que ocupen baixos comercials, i contribuïsquen a la revitalització i consolidació de les trames urbanes integrants dels centres comercials tradicionals en què s'ubiquen, l'àmbit dels quals haja sigut definit per la Direcció General d'Indústria i Comerç.
  
a.1 Consolidació d'eixos comercials. Podran concedir-se subvencions amb el límit de 11.000 euros per establiment preexistent i establit en carrers en què hi haja activitat comercial en més del 30 per cent dels locals i/o se troben ocupats almenys el 70 per cent dels locals. En este supòsit s'inclouran els trasllats d'establiments comercials ja ubicats en l'àmbit urbà definit com a centre històric comercial sempre que es mantinga el mateix titular, o hi haja continuïtat d'empresa, i l'activitat principal.
  
a.2 Millora de la dotació comercial d'àrees urbanes amb escasses dotacions comercials. En el cas que l'establiment s'ubique en carrers que no aconseguixen els percentatges abans esmentats, la subvenció tindrà un límit de 22.000 euros, i seran en este cas també susceptibles de suport les implantacions de comerç.
  
b) Consolidació de l'oferta comercial en espais per a vianants. Per a la implantació o transformació, amb adequació de la part externa, d'establiments ubicats en aquelles àrees comercials que en el present exercici o en l'anterior siguen objecte d'adequació funcional a l'ús per a vianants, podran concedir-se suports amb un límit de 16.500 euros per establiment.
  
A estos efectes s'entendrà per l'adequació a què fa referència el paràgraf anterior, aquella que supose ampliació de l'espai d'ús per a vianants sobre l'anterior a l'esmentada adequació.
  
2) Modernització i adequació del comerç físicament agrupat.
  
Per a la modernització i adequació dels establiments comercials que desenvolupen la seua activitat econòmica en una unitat agrupada físicament podran concedir-se:
  
a) Modernització i adaptació dels espais comuns. Es podrà subvencionar el cost suportat per cada un dels comerciants establits en la unitat física (mercat, galeria comercial...) en l'adequació del seu establiment, o els espais comuns de l'esmentada unitat, a un projecte global (que haurà d'aportar-se) de reforma, modernització, equipament i/o modificació d'imatge de l'esmentat entorn físic. La subvenció que es concedirà no podrà superar la quantitat de 11.000 euros per establiment. Este suport podrà concedir-se una sola vegada i en un sol exercici.
  
b) Implantació, modernització, equipament o transformació dels punts de venda. Per a la implantació, modernització, o transformació del punt de venda, ubicat en unitats de comerç al detall agrupat físicament i bàsicament alimentari, podran concedir-se ajudes amb el límit d'11.000 euros. En este cas es valorarà la introducció de millores tecnològiques.
  
En el cas que l'establiment comercial siga preexistent i estiga ubicat en un mercat en què, en els dos anys anteriors a l'actual, s'haja procedit a la seua reforma integral amb la participació d'esta Conselleria, la subvenció podrà arribar el 25 per cent per als comerciants preexistents al mercat.
  
3) Relleu generacional
  
Per al foment del relleu generacional en el comerç es podrà donar suport a les inversions que realitzarà, el nou titular, en l'establiment, tot mantenint l'activitat principal i la seua ubicació, per a actualitzar la seua gestió i imatge a les tècniques i tendències actuals. Per a accedir a estes ajudes el comerç haurà de tenir un mínim de 10 anys d'antiguitat amb el seu anterior titular, tenint este, almenys, 55 anys d'edat (que s'acreditarà per mitjà de còpia del DNI, alta i/o rebuts i baixa del IAE), i el nou titular menys de 35 anys, (en el moment en què es formalitze el relleu) el qual haurà d'aportar una proposta que incloga les millores a introduir a nivell d'infraestructura, imatge i gestió.
  
La subvenció que es concedirà no podrà superar la quantitat de 22.000 euros per empresa.
  
En el cas que el nou titular no siga persona física l'edat d'almenys el 50 per cent dels socis de la nova empresa haurà de ser inferior a 35 anys, sempre que estos representen almenys el 50 per cent del capital social. Estes circumstàncies s'acreditaran per mitjà de còpia dels DNI i del document en què conste la distribució del capital social.
  
Quan el relleu es produïsca, entre persones de major a menor edat i de fins segon grau de parentiu, no caldrà el compliment dels requisits anteriors quant a l'edat, i la subvenció podrà incrementar-se en cinc punts percentuals mantenint el límit de subvenció esmentat. En este cas haurà de presentar-se documentació acreditativa del parentiu.
  
En tot cas el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.
  
4) Potenciació de l'equilibri comercial per increment general de l'oferta local.
  
Podran concedir-se suports als comerciants ubicats a àrees urbanes dels municipis esmentats en l'Annex 2 en les quals es produïsquen importants increments en la superfície de venda prèviament existent, per a la realització d'inversions dirigides a millorar la capacitat competitiva a través de la modernització de l'establiment i/o noves obertures per ampliació d'empresa, dins de l'àrea urbana.
  
Quan l'increment de la superfície de vendes es corresponga amb un sector o branca d'activitat determinat, únicament podran beneficiar-se de les esmentades ajudes les empreses que desenvolupen eixa mateixa activitat amb caràcter predominant.
  
La subvenció que es concedirà podrà arribar fins al 25 per cent amb el límit de 22.000 euros per empresa preexistent.
  
Als efectes d'estes ajudes, per Resolució de la Direcció General d'Indústria i Comerç, es podran ampliar els àmbits urbans i el termini de presentació de sol·licituds, així com determinar sectors susceptibles de suport.
  
Per a determinar els àmbits urbans susceptibles de suport es prendrà en consideració, almenys, les variables següents:
  
- Evolució de la dotació comercial tant a nivell sectorial com espacial.
  
- Desenvolupament de noves fórmules i formats comercials.
  
- Previsions justificades d'evolució del parc d'establiments comercials i de l'índex de dotació comercial.
  
5) Adaptació de les empreses comercials als requeriments en matèria de tractament de residus i medi ambient.
  
Per a l'adaptació de les empreses comercials als requeriments en matèria de medi ambient, podran concedir-se ajudes a la inversió que es realitze amb el límit de 5.500 euros per establiment preexistent.
  
6) Millora de la seguretat de les empreses comercials.
  
Per a l'adaptació de les empreses comercials a les tecnologies i mesures que s'implantaran per a l'increment de la seguretat en els seus establiments comercials podran concedir-se ajudes a la inversió que es realitze amb el límit de 16.500 euros per establiment preexistent.
  
CAPÍTOL IV
  
Suport financer
  
Article 20. Objecte i modalitats d'ajuda per mitjà de suport financer
  
1. Les ajudes destinades a facilitar, a les xicotetes i mitjanes empreses incloses en este títol, l'accés als recursos financers i reduir el seu cost, a fi de potenciar la inversió en la pime comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaren a través de suports a les operacions de crèdit que els beneficiaris formalitzen dins de l'exercici 2005 amb les entitats financeres, a l'empara dels convenis de col·laboració que, a estos efectes, la Generalitat hi subscriga, i quedarà condicionat el suport al compliment de les condicions que en estos convenis s'establisquen quant a condicions dels préstecs.
  
2. La destinació del finançament haurà de ser l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses preexistents, implantacions de comerç associat o agrupat físicament i implantacions en àrees insuficientment dotades.
  
A) Realització d'obres de construcció, condicionament i reforma de locals.
  
B) Adquisició d'immobilitzat material nou.
  
C) Adquisició de sòl i locals comercials, sempre que la inversió es destine a l'ampliació d'establiments ja existents i es realitze, conjuntament, el seu condicionament i es mantinga l'activitat comercial anterior.
  
Així mateix, podrà donar-se suport a l'esmentada inversió en els casos en què vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant exercisca l'activitat almenys deu anys en el local objecte de compra i reforma.
  
Es considerarà igualment com a inversió subvencionable el cost d'adquisició dels drets d'ocupació de llocs als mercats municipals.
  
3. Quantia de les ajudes:
  
1) El préstec podrà arribar fins al 70 per cent del total de les inversions previstes i susceptibles de suport, en les condicions fixades en els convenis a què fa referència l'article 2. 2. b) de la present orde.
  
2) El termini d'amortització del préstec serà de 5 anys incloent, si és el cas, fins a un any de carència i l'interés referenciat a l'Euribor podrà tenir un diferencial de fins a 1 punt. L'amortització total o parcial del capital, suposarà la devolució de la part proporcional de la subvenció que corresponga, a través de l'Entitat Financera.
  
3) La subvenció que s'assigne a cada sol·licitud suposarà com a màxim el 15 per cent del principal d'este, amb el límit de 35.000 euros. Les ajudes que s'assignen s'aplicaran a la reducció del principal del préstec que resulte autoritzat.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els Pressupostos de la Generalitat per a l'exercici 2005.
  
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a 2005, per Orde de la Conselleria d'Empresa, Universitat i Ciència es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el cas que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i quan no hagen transcorregut més de cinc anys des de la finalització del procediment a què corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits als quals fa referència el document.
  
Tercera
  
La concessió de les ajudes previstes en la present orde queda supeditada al que disposa l'article 88.3 del Tractat Constitutiu de la Comunitat Europea i la resta de normativa aplicable en matèria de competència.
  
Quarta
  
1. En el supòsit d'ajudes cofinançades amb fons comunitaris s'aplicarà el procediment establit en la present orde, amb adequació a les especialitats i compliment dels requisits que si és el cas es determinen en relació amb estes.
  
2. La publicitat de les esmentades ajudes haurà de realitzar-se d'acord amb la normativa comunitària en la matèria.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les resolucions necessàries per al desenvolupament, l'eficàcia i l'execució de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO
  
ANNEX I
  
Grups d'activitats susceptibles de suport segons Grups Fiscals de l'Impost d'Activitats Econòmiques: 612, 613, 614, 615, 619, 641, 642, 643, 644, 645, 647, 651, 652, 653, 654, 656, 657, 659, 661, 662, i 971.1
  
Queden expressament excloses les següents activitats per divisions, agrupacions, grups i epígrafs de l'Impost d'Activitats Econòmiques:
  
Epígraf 612.2 Comerç a l'engròs de cereals, etc.
  
Epígraf 614.1 Comerç a l'engròs de productes farmacèutics i medicaments.
  
Epígraf 614.4 Comerç a l'engròs de productes zoosanitaris.
  
Epígraf 615.1 Comerç a l'engròs de vehicles, etc.
  
Grup 616 Comerç a l'engròs interindustrial de la mineria i la química.
  
Grup 617 Comerç a l'engròs interindustrial.
  
Grup 618 Comercials exportadores, etc.
  
Grup 619.3 Comerç a l'engròs de metalls preciosos, etc.
  
Agrupació 62 Recuperació de productes.
  
Grup 631 Intermediaris del comerç.
  
Grup 646 Comerç a l'engròs de labors de tabac, etc.
  
Epígraf 652.1 Farmàcies, etc.
  
Epígraf 654.1 Comerç al detall de vehicles terrestres.
  
Epígraf 654.3 Comerç al detall de vehicles aeris.
  
Epígraf 654.4 Comerç al detall de vehicles fluvials, etc.
  
Epígraf 654.5 Comerç al detall de qualsevol classe de maquinària, etc.
  
Grup 655 Comerç al detall de combustibles, etc.
  
Epígraf 659.1 Comerç al detall de segells, etc.
  
Epígraf 659.8 Comerç al detall denominada sex shop.
  
Grup 663 Comerç al detall fora d'un establiment comercial permanent
  
Grup 664 Comerç en règim d'expositors en depòsit i per mitjà d'aparells automàtics.
  
Grup 665 Comerç al detall per correu o per catàleg de productes diversos
  
Agrupació 67 Servicis de restaurants i bars.
  
Agrupació 687 Servicis d'hostalatges, etc.
  
Grup 69 Reparacions
  
ANNEX II
  
Es consideraran susceptibles de suport les empreses que complisquen allò que establixen els articles 3 i 4 de la present Orde:
  
Vinaròs
  
Benicarló
  
Castelló
  
Almassora
  
Burriana
  
Alzira
  
Carcaixent
  
la Pobla de Vallbona
  
Benaguasil
  
Llíria
  
Benisanó
  
Ontinyent
  
Alacant
  
Sant Vicent del Raspeig
  
Orihuela
  
Elx
  
Crevillent
  
Alcoi
  
NOTA EXPLICATIVA
  
EFECTIUS I LÍMITS FINANCERS QUE DEFINIXEN LES CATEGORIES D'EMPRESES
  
1. Categoria de microempresa, xicotetes i mitjanes empreses (PIME), està constituïda per les empreses que ocupen a menys de 250 persones i el volum de negocis anual de les quals no excedix de 50 milions d'euros o el seu balanç general anual no excedix de 43 milions d'euros.
  
2. En la categoria de les PIME, es definix una xicoteta empresa com una empresa que ocupa a menys de 50 persones i el volum de negocis anual de la qual o el seu balanç general anual no supera els 10 milions d'euros.
  
3. En la categoria de les PIME, es definix una microempresa com una empresa que ocupa a menys de 10 persones i el volum de negocis anual de la qual o el seu balanç general anual no supera els 2 milions d'euros.
  
TIPUS D'EMPRESES CONSIDERATS PER A CALCULAR ELS EFECTIUS I ELS IMPORTS FINANCERS
  
Tipus 1: Empresa Autònoma
  
L'empresa sol·licitant és autònoma si:
  
- No posseïx una participació igual o superior al 25% (1) en una altra empresa.
  
- El 25% (1) o més d'esta no és propietat directa d'una altra empresa o organisme públic ni de diverses empreses vinculades entre si o diversos organismes públics, excepte determinades excepcions (²)
  
- I no elabora comptes consolidats ni està inclosa en els comptes d'una empresa que elabore comptes consolidats, i per tant no és una empresa vinculada.
  
Tipus 2: Empresa associada
  
L'empresa sol·licitant és associada d'una altra empresa si:
  
- Posseïx una participació compresa entre el 25% (1) i el 50% (1) de la dita empresa,
  
- o si la dita empresa posseïx una participació compresa entre el 25% (1) i el 50% (1) de l'empresa sol·licitant,
  
- i l'empresa sol·licitant no elabora comptes consolidats que incloguen a la dita empresa per consolidació, ni està inclosa per consolidació en els comptes de la dita empresa ni en les de cap empresa vinculada a esta.
  
Tipus 3: Empresa vinculada
  
Este tipus correspon a la situació econòmica de les empreses que formen part d'un grup que controla, directament o indirectament, la majoria del seu capital o drets de vot o que pot exercir una influència dominant sobre l'empresa.
  
Una empresa sap, generalment, de forma immediata si està vinculada, en tant que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
  
????????????-
  
(¹) En termes de participació de capital o de drets de vot, es tindrà en compte el major dels dos percentatges. A este percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.
  
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
  
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió de dits business angels en la mateixa empresa no supere 1.250.000 euros;
  
b) Universitats o centres d'investigació sense fins lucratius;
  
c) Inversors institucionals, inclosos els fons de desenvolupament regional.
  
COM CALCULAR ELS LÍMITS
  
Les dades seleccionades per al càlcul del personal i els imports financers són els corresponents a l'últim exercici comptable tancat, i es calculen sobre una base anual. Es tenen en compte a partir de la data en què es tanquen els comptes. El total de volum de negocis es calcularà sense l'impost sobre el valor afegit (IVA) ni tributs indirectes.
  
- Per a una empresa autònoma: Les dades financeres i els efectius es basen únicament en els comptes de la dita empresa.
  
- Per a una empresa amb empreses associades: S'acumulen les dades de l'empresa amb els de les empreses associades. Les dades agregades seran proporcionals al percentatge de participació en el capital o en els drets de vot.
  
- Per a una empresa vinculada a altres empreses: S'afig a les dades de l'empresa el 100% de les dades de les empreses a què està vinculada. S'haurà d'agregar proporcionalment les dades de les empreses que puguen estar associades a estes empreses vinculades.
  
COM CALCULAR ELS EFECTIUS I UNITATS DE TREBALL ANUAL
  
Els efectius d'una empresa corresponen al nombre d'unitats de treball anual (UTA)
  
Qui s'inclouen en els efectius-
  
- els assalariats de l'empresa,
  
- les persones que treballen per a l'empresa que mantinguen una relació de subordinació amb esta i estiguen assimilades als assalariats d'acord amb la legislació,
  
- els propietaris que dirigixen la seua empresa,
  
- els socis que exercisquen una activitat regular en l'empresa i gaudisquen d'avantatges financers per part de l'empresa.
  
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
  
Una UTA correspon al nombre de persones que treballen en l'empresa, o per compte d'esta, a temps complet durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la seua duració, així com el treball estacional, es comptabilitza en fraccions d'UTA.
  
No es comptabilitza la duració dels permisos de maternitat o permisos parentals.